David u Batseba Ġara li fil-bidu tas-sena , meta s-slaten soltu joħorġu għall-gwerra, David bagħat lil Ġowab, u l-qaddejja tiegħu, u Iżrael kollu għall-gwerra; wara li ħarbtu l-art tal-Għammonin, dawru l-belt ta' Rabba. Imma David baqa' Ġerusalemm. Ġara li, għall-ħabta ta' filgħaxija David qam minn friexu u mar jagħmel mixja fuq is-setaħ tal-palazz tas-sultan u minn fuq is-setaħ jilmaħ mara qiegħda tinħasel. Il-mara kienet sabiħa ħafna fl-għajn. U David bagħat jistaqsi min kienet dik il-mara. U qalulu: "Dik Batseba bint Eligħam, mart Urija l-Ħitti." U David bagħat il-messaġġiera tiegħu għaliha; u hi daħlet għandu, u hu mtedd magħha - kienet għadha kemm tnaddfet mill-inġiesa tax-xahar tagħha - u telqet lejn darha. U l-mara tqalet u bagħtet tgħid lil David u qaltlu: "Jien tqalt." Imbagħad David bagħat jgħid lil Ġowab: "Ibgħatli lil Urija l-Ħitti." U Ġowab bagħat lil Urija għand David. Meta Urija wasal, David staqsieh jekk kienx tajjeb Ġowab, kienx tajjeb l-eżerċtu, u jekk kinitx sejra tajjeb il-gwerra. U fl-aħħar qallu: "Inżel id-dar tiegħek, u aħsel riġlejk." Urija ħareġ mill-palazz tas-sultan, u dan bagħatlu rigal. Iżda Urija raqad wara l-bieb tal-palazz tas-sultan mal-qaddejja ta' sidu, u ma marx id-dar. U għarrfu b'dan lil David: "Urija," qalulu, "ma marx f'daru." David għalhekk qal lil Urija: "M'intix ġej mit-triq? Għaliex ma nżiltx f'darek?" U Urija wieġeb lil David: "L-arka ta' Iżrael u Ġuda qegħdin fit-tined, u sidi Ġowab u l-qaddejja ta' sidi fil-kamp għall-beraħ tar-raba', u mbagħad jien immur f'dari niekol u nixrob, u norqod ma' marti? F'ħajjietek u ħajjet ruħek, dan ma nagħmlu qatt." David wieġeb lil Urija: "Oqgħod hawn illum ukoll, u għada nħallik tmur." U Urija baqa' Ġerusalemm dakinhar. U l-għada David stiednu biex jiekol u jixrob miegħu, u sakkru. Filgħaxija Urija mar jorqod fuq friexu mal-qaddejja ta' sidu, u d-dar ma niżilx. L-għada David kiteb ittra lil Ġowab u bagħathielu ma' Urija. Fl-ittra kitiblu dan il-kliem: "Qiegħed lil Urija fl-eħrex tat-taqbida quddiem nett, u intom tbiegħdu minn warajh, ħalli joqtluh u jmut." Meta Ġowab kien jassedja l-belt, qiegħed lil Urija fil-post fejn kien jaf li kien hemm nies mill-aktar qalbiena. In-nies tal-belt ħarġu u ħabtu għal Ġowab. Ħafna mill-eżerċtu, fosthom ukoll qaddejja ta' David, waqgħu, u miet ukoll Urija l-Ħitti. Imbagħad Ġowab bagħat jgħarraf lil David b'kulma ġara fil-battalja. Lill-messaġġier ordnalu u qallu: "Meta tkun tajt l-aħbar dwar il-battalja lis-sultan, jekk is-sultan jixgħel bl-għadab u jgħidlek: 'Għaliex ersaqtu lejha daqshekk biex taħbtu għaliha? Ma kontux tafu li kienu jistgħu jwaddbu l-vleġeġ minn fuq is-swar? Min qatel lil Abimelek bin Ġerub-boset? Mhux mara kienet li waddbitlu l-ġebla tat-tħin minn fuq is-sur u miet f'Tebes? Għala rsaqtu daqshekk lejn is-sur?' Int għandek twieġbu: 'U miet ukoll il-qaddej tiegħek Urija l-Ħitti.' " U l-messaġġier telaq u mar iħabbar lil David dak kollu li bagħat jgħidlu Ġowab. U l-messaġġier żied jgħidlu: "L-għadu għelibna; ħarġu għalina fil-kampanja, u aħna rassejniehom lejn dħul il-bieb. U bdew iwaddbu l-vleġeġ minn fuq is-swar u mietu xi qaddejja tas-sultan, u miet ukoll il-qaddej tiegħek Urija l-Ħitti." U David wieġeb lill-messaġġier: "Dan għid lil Ġowab: 'Teħodhiex bi kbira din, għaliex ix-xabla teqred, issa hawn u issa hemm! Aħbat għall-belt b'qawwa akbar u ġarrafha.' U qawwilu qalbu! U l-mara ta' Urija semgħet li r-raġel tagħha Urija miet, u bkiet lil żewġha. Malli għadda żmien il-vistu, David bagħat għaliha u daħħalha f'daru; iżżewwiġha u wilditlu tifel. Imma dan għemil David ma għoġobx lill-Mulej.